CELEX: 32014D1230(01)
Language: sk
Date: 2014-12-15 00:00:00
Title: Rozhodnutie Predsedníctva Európskeho parlamentu z 15. decembra 2014 , ktorým sa menia vykonávacie pravidlá k štatútu poslancov Európskeho parlamentu

30.12.2014   
            
            
               SK
            
            
               Úradný vestník Európskej únie
            
            
               C 466/1
            
         ROZHODNUTIE PREDSEDNÍCTVA EURÓPSKEHO PARLAMENTU
   z 15. decembra 2014,
   ktorým sa menia vykonávacie pravidlá k štatútu poslancov Európskeho parlamentu
   (2014/C 466/01)
   PREDSEDNÍCTVO EURÓPSKEHO PARLAMENTU
   so zreteľom na Zmluvu o fungovaní Európskej únie, a najmä na jej článok 223 ods. 2,
   so zreteľom na štatút poslancov Európskeho parlamentu (1) (ďalej len „štatút“),
   so zreteľom na články 10 a 25 rokovacieho poriadku Európskeho parlamentu,
   keďže:
   
               (1)
            
            
               V článku 20 štatútu sa v odseku 1 uvádza, že „poslanci majú nárok na náhradu výdavkov, ktoré im vzniknú v súvislosti s výkonom ich mandátu“, a v odseku 4, že „Parlament stanoví podmienky na uplatňovanie tohto nároku“. Uvedené podmienky sú okrem iného stanovené v článkoch 22, 24 a 66 vykonávacích pravidiel k štatútu poslancov Európskeho parlamentu (2) (ďalej len „vykonávacie pravidlá“).
            
         
               (2)
            
            
               Rovnako podľa článku 4 vykonávacích pravidiel musia poslanci pri žiadosti o úhradu liečebných nákladov predložiť originály dokladov. Od poslancov sa preto často vyžaduje, aby ručne vypĺňali dlhé a zložité formuláre a prikladali k nim originály faktúr a iných dokladov, aby im mohli byť preplatené náklady, ktoré im vznikli.
            
         
               (3)
            
            
               Poslanci by mali mať možnosť predkladať žiadosti o náhradu alebo úhradu elektronicky s cieľom odbúrať byrokraciu. Poslanci budú zodpovední za to, aby si ponechali originály dokladov k spisu v primeranej lehote, t. j. do 31. decembra kalendárneho roka nasledujúceho po roku, v ktorom bola žiadosť o náhradu alebo úhradu predložená. Príslušné oddelenia Parlamentu by mali uplatňovať systém kontrol na mieste na základe štandardných audítorských postupov, aby sa zabezpečilo, že naskenované kópie dokladov zodpovedajú originálom.
            
         
               (4)
            
            
               Preto by sa vykonávacie pravidlá mali zmeniť tak, aby sa umožnilo poslancom predkladať žiadosti o náhradu alebo úhradu výdavkov v elektronickej forme; predkladať naskenované kópie originálov doplňujúcich dokumentov spolu s čestným vyhlásením, že ide o skutočné kópie, a aby sa stanovilo obdobie, počas ktorého sú poslanci povinní uchovávať originály doplňujúcich dokumentov a počas ktorého môže administratíva Parlamentu porovnať naskenované kópie doplňujúcich dokumentov s ich originálmi.
            
         
               (5)
            
            
               Navyše, v súlade s článkom 69 ods. 1 vykonávacích pravidiel, može predsedníctvo každoročne indexovo viazať sumy uhraditeľných cestovných výdavkov, diéty a príspevok na všeobecné výdavky najviac do výšky, ktorá sa rovná ročnej miere inflácie v Európskej únii v októbri predchádzajúceho roka, ako ju zverejní Eurostat.
            
         
               (6)
            
            
               Podľa oznámenia Eurostatu zo 14. novembra 2014 miera inflácie v období od 1. novembra 2013 do 31. októbra 2014 predstavuje 0,5 %. Nové sumy vyplývajúce z úpravy potrebnej na zohľadnenie miery inflácie by mali platiť od 1. januára 2015 a vykonávacie pravidlá by sa mali podľa toho zmeniť,
            
         PRIJALO TOTO ROZHODNUTIE:
   Článok 1
   Vykonávacie pravidlá sa menia takto:
   
               1.
            
            
               Článok 4 sa nahrádza takto:
               „Článok 4
               Postup
               Žiadosti o náhradu výdavkov sa predkladajú príslušnému oddeleniu Parlamentu alebo priamo oddeleniu úhrad Komisie prostredníctvom vzorových formulárov, ku ktorým sú priložené doklady.“
            
         
               2.
            
            
               V článku 20 ods. 1 sa písmeno a) nahrádza takto:
               
                           „a)
                        
                        
                           cesta na úseku od 0 do 50 km: 22,62 EUR;“
                        
                     
         
               3.
            
            
               Článok 22 sa mení takto:
               
                           a)
                        
                        
                           Odsek 1 sa nahrádza takto:
                           
                                       „1.
                                    
                                    
                                       Výdavky na cesty v prípadoch stanovených v článku 10 ods. 1 písm. b) sa nahrádzajú maximálne do výšky 4 264 EUR ročne.“
                                    
                                 
                     
                           b)
                        
                        
                           V odseku 3 sa prvý pododsek nahrádza takto:
                           „Výdavky na cesty uskutočnené v súvislosti s cestami predsedov výborov alebo podvýborov s cieľom účasti na konferenciách alebo podujatiach, ktoré sa týkajú témy s európskym záujmom a ktoré spadajú do rámca pôsobnosti ich príslušného výboru alebo podvýboru a ktoré sú parlamentného zamerania, sa uhrádzajú maximálne do výšky 4 264 EUR ročne. Predpokladom takejto účasti je predchádzajúci súhlas predsedu Parlamentu po overení dostupných finančných prostriedkov v rámci vyššie stanovenej maximálnej sumy.“
                        
                     
         
               4.
            
            
               V článku 24 sa odsek 2 nahrádza takto:
               
                           „2.
                        
                        
                           Ak sa služobná činnosť vykonáva na území Únie, poslanci dostanú paušálny príspevok vo výške 306 EUR.“
                        
                     
         
               5.
            
            
               V článku 26 sa odsek 2 nahrádza takto:
               
                           „2.
                        
                        
                           Mesačná výška príspevku podľa článku 25 je stanovená na 4 320 EUR.“
                        
                     
         
               6.
            
            
               Článok 66 sa nahrádza takto:
               „Článok 66
               Náhradné doklady
               V prípade straty požadovaných dokladov poslanci musia predložiť vyhlásenie o strate spolu s náhradnými dokladmi, ktoré spĺňajú požiadavky uvedené v týchto vykonávacích pravidlách.“
            
         
               7.
            
            
               Vkladá sa tento článok:
               „Článok 72a
               Elektronicky naskenované doklady
               1.   Ak sa v týchto vykonávacích pravidlách stanovuje predloženie žiadostí o náhradu alebo úhradu, takéto žiadosti sa môžu predložiť v elektronickej forme spolu s elektronickým podpisom.
               2.   Ak sa v týchto vykonávacích pravidlách vyžaduje predloženie dokladov, takéto doklady sa môžu predložiť vo forme naskenovaných kópií, ak poslanec na svoju česť vyhlási, že predložené doklady zodpovedajú originálom.
               3.   Poslanci si ponechajú originály do 31. decembra kalendárneho roka nasledujúceho po roku, v ktorom bola žiadosť o náhradu alebo úhradu predložená, aby bolo možné vykonávať kontroly toho, či naskenované kópie dokladov zodpovedajú originálom.
               Príslušné oddelenia Parlamentu budú uplatňovať systém kontrol na mieste, aby sa zabezpečilo, že naskenované kópie dokladov zodpovedajú originálom.“
            
         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Toto rozhodnutie sa uplatňuje od toho istého dňa s výnimkou článku 1 bodov 2 až 5, ktoré sa uplatňujú od 1. januára 2015.
   
      (1)  Rozhodnutie Európskeho parlamentu 2005/684/ES, Euratom z 28. septembra 2005, ktorým sa prijíma štatút poslancov Európskeho parlamentu (Ú. v. EÚ L 262, 7.10.2005, s. 1).
   
      (2)  Rozhodnutie Predsedníctva Európskeho parlamentu z 19. mája a 9. júla 2008, ktorým sa uplatňujú vykonávacie pravidlá k štatútu poslancov Európskeho parlamentu (Ú. v. EÚ C 159, 13.7.2009, s. 1).